Vedelkütuse erimärgistamise seaduse ja Euroopa Liidu ühise põllumajanduspoliitika rakendamise seaduse muutmise seaduse eelnõu seletuskirja lisa.

**Eelnõu kohta esitatud arvamustega arvestamise või arvestamata jätmise tabel**

**Eesti Põllumajandus-Kaubanduskoda, 12.05.2021**

|  |  |  |
| --- | --- | --- |
| 1. | MTÜ Eesti Õliühingu liikmed on analüüsinud x-teega PRIA süsteemide liidestumise kulusid tanklapidajale ning hindavad, et kui tegu on ainult süsteemide liitmisega, siis on ühekordse investeeringu maksumuseks 50 000 kuni 100 000 eurot tanklapidaja kohta. See on vaid alginvesteering, millele lisanduvad uute seadmete ja ülalpidamiskulud. Kuna investeeringute puhul ei määra summat tanklapidaja suurus, siis on risk ja kulu suurem väiketanklatele.  Eeltoodust lähtudes kardab EPKK, et väiketanklad võivad lõpetada eriotstarbelise diislikütuse (EDK) müügi ning sellest lähtuvalt võib märkimisväärselt väheneda EDK kättesaadavus tanklatest põllumajanduse ja kalandusega tegelevatele isikutele. Tuleb kindlasti hinnata sellise stsenaariumi mõju sektorile ning kui kättesaadavus tõesti väheneb, siis ei ole see aktsepteeritav.  On küll teada MTÜ Eesti Õliühingu hinnang süsteemi liidestamisele ning seonduvatele kuludele, kuid ei ole teada, milline on müüjate (tanklates) loodava süsteemiga kaasnev lisakulu tarbijale. Tanklate tehtud kulutused süsteemide arendamiseks on kõik tarbija kanda. Enne lõplikku otsust seaduse vastuvõtmise kohta, tuleks sellekohane hinnang lisada. | Seletuskirja on täiendatud. Eelnõus ei ole muudatusi tehtud. Seletuskirjas on täiendatud osa, mis puudutab võimalikku mõju põllumajandustootjatele ja eriotstarbelise diislikütuse müüjatele. |
| 2. | Lisaks, tekitab küsimusi asjaolu, et määrustes on üldreeglina sätestatud, et abi ei ole lubatud anda raskustes olevatele ettevõtjatele. On küll toodud, et teatud erandid on lubatud, kuid leiame, et need juhud tuleb konkreetselt välja tuua, et oleks üheselt arusaadav, mis olukordasid on mõeldud. Leiame, et põllumajandusettevõtte teatud ajahetke majanduslik olukord ei tohiks kindlasti olla takistuseks põllumajandustegevuseks vajaliku kütuse ostmisel. Samuti tekitab küsimusi, mille alusel ja kuidas PRIA hindab ettevõtte majanduslikku seisundit (kas ettevõte on raskustes) ning teeb otsuseid ostuõiguse andmise või mitte andmise kohta? | Seletuskirja on täiendatud. Eelnõus ei ole muudatused vajalikud.  21.04.2021. aastal kooskõlastamisele esitatud eelnõu kohaselt täiendatakse  paragrahvi 13 lõikega 31 järgmises sõnastuses:  *„(31) Riigiabi saaja ei tohi olla raskustes olev ettevõtja komisjoni määruse (EL) nr 651/2014 artikli 2 punkti 18 tähenduses…“.*  Seletuskirjas on määruse (EL) nr 651/2014 artikli 18 punktis 2 nimetatud tingimused lahti kirjutatud. |
| 3. | Kokkuvõttes leiab EPKK, et registri ja ostuõiguse süsteemi loomine on õigustatud, kuid tuleks põhjalikumalt hinnata selle mõju sektorile ning kaaluda registri kasutamisel alternatiivseid lahendusi, mis võimaldaksid uue süsteemi kasutamisele võttu tanklatele lihtsustada (nt õliühingu poolt tehtud ettepanek kliendikaardipõhiseks lähenemiseks). Uue süsteemi kasutuselevõtt ei tohi piirata EDK kättesaadavust põllumajandus- ja kalandus­sektorile. | Seletuskirjas on täiendatud osa, mis puudutab võimalikku kulu eriotstarbelise diislikütuse ostjatele ning võimalikke alternatiive.  Vt ka selgitust MTÜ Eesti Õliühing ettepaneku nr 1 juures. |

**Eestimaa talupidajate Keskliit, 13.05.2021**

|  |  |  |
| --- | --- | --- |
| 1. | Tervitame muudatusettepanekuid ning leiame, et muudatused on vajalikud ja põhjendatud.  Rõhutame veelkord, et väärkasutuse tõkestamise kaudu saaks EDK soodustust põllumajandustootjatele ja kutselistele kaluritele, võrreldes praeguse tasemega, veel suurendada ilma et see suurendaks kulu riigieelarvele. Üldist konkurentsiolukorda arvestades peame aga õigeks põllumajanduskütuse aktsiisi langetamist Läti ja Leeduga võrreldavale  tasemele. | Mittearvestatud. Eelnõuga ei muudeta alkoholi-, tubaka-, kütuse- ja elektriaktsiisi seaduses sätestatud aktsiisimäärasid. |
| 2. | Lisaks soovime tähelepanu pöörata asjaolule, et määruse muudatuse tulemusel ei tohiks väheneda EDK kättesaadavus tanklates.  Kokkuvõtteks soovime lisada, et kooskõlastamisel olev „Vedelkütuse erimärgistamise seaduse ja Euroopa Liidu ühise põllumajanduspoliitika rakendamise seaduse“ muutmise seaduse  eelnõu, mille eesmärgiks on luua süsteem, mis aitab ära hoida põllumajanduslikuks otstarbeks müüdava kütuse väärkasutamist on asjakohane ja vajalik. | Seletuskirjas on täiendatud osa, mis puudutab võimalikku kulu eriotstarbelise diislikütuse ostjatele.  Eelnõu ei piira põllumajandustootjate (juriidilised isikud ja füüsilisest isikust ettevõtjad) võimalust eriotstarbelise diislikütuse ostmiseks. Eelnõuga nähakse ette ostuõiguse kontrollimise süsteem. Kehtiva seaduse kohaselt toimub põllumajandusliku tegevuse deklareerimine suuliselt ning sisuline kontroll puudub. |

**MTÜ Eesti Õliühing, 14.05.2021**

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| 1. | Eesti Õliühing väljendab jätkuvat muret, et kui seadus jõustub planeeritud kujul, siis võib väheneda EDK kättesaadavus põllumajandus- ja kalandussektorile.  **Tabel 1.**   |  |  |  | | --- | --- | --- | | EDK müük tanklatest ja väärkasutuse risk | **EDK müük tanklast**, mln liitrit | **Väärkasutuse riskiga kütuse kogus**, mln liitrit | | **2020** | 5,38 | 13,72 | | **2019** | 6,09 | 11,96 | | **2018** | 9,45 | 17,79 |   Võttes aluseks 2019. aasta tanklate jaemüügi andmed müüdi kokku 901,31 mln liitrit vedelkütuseid, millest 584,86 mln liitrit oli diislikütus, 290,16 mln liitrit olid mootoribensiinid, 14,34 oli mootorivedelgaas (LPG) ning kõige väiksem segment oli EDK 11,96 mln liitriga. EDK müük moodustas kõigest 1,33% tanklates müüdud kogustest.  Hetkel võimaldab 34 ettevõtet EDK jaemüüki tanklates, kokku on müügikohti 131, millest 28 on mehitamata automaattanklad. Jaemüüjate suur number tähendab, et palju müüvad EDK-d just väiketanklad või väikesed tanklaketid.  Eesti Õliühingu kommentaarid Eelnõu kohta.  MTÜ Eesti Õliühing leiab, et EDK ostuõigusega isikute nimekirja loomine ning selle pidev uuendamine on mõistlik lahendus, kuid kitsaskohaks jääb siiski kütusemüüja kohustus isiku ostuõigust kontrollida läbi x-tee või muu lahenduse. Rõhutame siin taas, et 2020. kevadel PRIA poolt kütusemüüjatele edastatud küsimustiku vastustest selgub, et tervelt 85% EDK-d tanklates müüvatest kütusemüüjatest ei ole valmis liidestuma X-teega või on seda valmis tegema vaid siis, kui nad ei pea liidestumise eest ise tasuma.  MTÜ Eesti Õliühingu liikmed on analüüsinud x-teega liidestumise kulusid tanklapidajale ning hindavad, et kui tegu on ainult süsteemide liitmisega, siis on ühekordse investeeringu maksumuseks 50-100 000 eurot tanklapidaja kohta. Seal juures ei oma alginvesteeringu maksumuse juures suurt mõju tanklapidaja suurus või liidestavate müügipunktide arv – seega kannavad väiksema müügimahuga väiketanklad proportsionaalselt suuremat kulu kui rohkemate EDK müügipunktidega tanklaketid. Kui aga EDK müügi võimaldamiseks tuleb uuendada ka kasutusel olevaid seadmed (makseterminalid, automaattanklate teenindusekraanid), siis võib investeering jääda märksa suuremasse suurusjärku. Võib eeldada, et ka selle aspekti puhul – seadmete uuendamine – on arvestatav risk, et suuremat kulu peavad kandma just väiketanklad. Lisaks kaasnevad süsteemi rakendamisega tanklapidajale iga-aastased ülalpidamiskulud, mis võivad jääda suurusjärku 10 000 eurot.  Lähtudes ülaltoodust ning arvestades ca poole võrra langevaid EDK müüginumbreid jääb MTÜ Eesti Õliühing seisukohale, et kõrge on risk, kus tanklad/tanklaketid loobuvad pigem EDK müügist, kui investeerivad oma IT-võimekuse tõstmisse ja/või tehniliste lahenduste uuendamisse, et neil oleks võimalik EDK müügiga jätkata.Negatiivse stsenaariumi realiseerumisel võib märkimisväärselt väheneda EDK kättesaadavus tanklatest põllumajanduse ja kalandusega tegelevatele isikutele. | Mittearvestatud toimivate alternatiivide puudumise tõttu. Seletuskirja täiendatud.  Maaeluministeerium on korduvalt ja põhjalikult kaalunud erinevaid alternatiive koostöös Rahandusministeeriumi, Maksu- ja Tolliameti ning PRIA-ga. Samuti arutanud neid mitmetel kohtumistel põllumajandustootjate esindusorganisatsioonidega ning MTÜ-ga Eesti Õliühing nagu ka seletuskirjas on viidatud.  PRIA koostöös AS-iga Finestmedia viis läbi erimärgistatud diislikütuse õigustatud isikute registri tehniliste ja protsessiliste lahenduste eelanalüüsi. Eelanalüüs käsitles isiku tuvastamist ning EDK ostuõiguse kontrollimist ostul:   * + mehitatud tanklas   + automaattanklas   + hulgimüügil.   Täpsemalt on ostuõiguse kontrollivõimalusi (sh alternatiive) käsitletud seletuskirjas.  Võimaliku alternatiivi kliendikaardi kasutamise osas ostuõiguse kontrollimiseks, märgime järgmist.  Maaeluministeerium on kaalunud alternatiive koostöös Rahandusministeeriumi, Maksu- ja Tolliameti ning PRIA-ga.  Ühe võimaliku alternatiivina on nähtud kliendikaardipõhist lähenemist. Kliendikaardipõhine lähenemine ei ole õigustatud järgmistel põhjustel.  (a) Kliendikaart ei võimalda usaldusväärsel viisil isikusamasuse tuvastamist.  (b) Kliendikaardipõhise lähenemise korral ei ole võimalik ostuõiguse kontrolli ajakohasel ja usaldusväärsel viisil läbi viia. Ostuõiguse kontroll on kavandatud PRIA infosüsteemist, kus PRIA hoiab ostuõiguse andmeid ajakohasena. Kui ostuõiguse kontroll toimuks näiteks kliendilepingu sõlmimisel/kord kvartalis/kord kuus vm intervalliga, ei ole tagatud ajakohased andmed.  (c) Eelanalüüsi tulemusel selgus, et väiketanklatel puuduvad kliendikaardid, mistõttu antud ettepaneku realiseerimine läheks kõige enam maksma väiketanklatele, kuna nad peavad:   * arendama endale või ostma kliendikaartide tarkvaralise lahenduse; * välja töötama kliendikaartide haldamise lahenduse; * arvestama püsikuludega kliendikaartide süsteemi ülevalpidamisel.   Eeltoodu põhjal ei saa nõustuda ka seisukohaga, et pakutud lahendus tagaks minimaalsed arenduskulud tanklapidajatele.  Ka selgus eelanalüüsi käigus, et igal kütusemüüjal on oma kliendikaartide süsteem, mistõttu tõenäosus, et igal kütusemüüjal tuleb eraldi hakata arendusi tegema on küllaltki suur. Näiteks arendada kliendikaartide süsteemi vastu registrit tehtavad kontrollid, milliste kaartidega on endiselt õigust EDK ostu sooritada ja millistega mitte.  Eesti Õliühingu ettepanekust ei selgu, kas ja kuidas hakatakse nende ettepaneku kohaselt ostu sooritavaid isikuid identifitseerima. Äriühingute kliendikaardid ei ole eelanalüüsi andmetel seotud konkreetse füüsilise isikuga, mistõttu ei ole kindlasti võimalik hiljem kindlaks teha, kes konkreetse ostu sooritas ning seega teha automatiseeritud otsust, kas ost oli põllumajandusliku või kalandusliku kasutuse otstarbel või mitte.  Isegi kui kliendikaart oleks isikuga seotud, ei ole tegemist dokumendiga, millega oleks Eestis lubatud isikul ennast identifitseerida.  Pakutud lahendusega kaasneksid õigustamata ostud, kuna ostuõiguse andmeid kontrollitakse vältega, mitte ostuhetkel, mis tähendaks ka edaspidist koormust järelevalvele, mis ei ole kooskõlas seaduseelnõu eesmärgiga. |
| 2. | Eelnõu paragrahvi 1 lõike 7 lõik 2 näeb ette, et *„olukorras, kus esindajal on rohkem kui ühe isiku esindusõigus, peab müüja tegema kindlaks, keda esindades ost tehakse.“* Märgime, Eelnõu ei piira, kui mitu esindusõigust esindajal võib maksimaalselt olla. Täna kasutusel olevate tehniliste lahenduste puhul on aga probleemiks olukord, kus esindajal on üle 5 isiku esindusõiguse. | Seletuskirja on täiendatud. Eelnõus ei ole muudatused vajalikud.  PRIA ning AS Finestmedia läbi viidud eelanalüüsi käigus hinnati vajadust ning võimalusi ettepanekus esitatud probleemi lahendamiseks. Eelanalüüsi käigus andsid EDK müüjad teabe, et automaattanklas on võimalik valikusse kuvada kuni kuus esindatavat ettevõtet. Tõenäosus, et isikul on esindada rohkem kui kuus EDK õiguslikku isikut on pigem minimaalne, samuti on võimalik tänaseid tehnilisi lahendusi täiustada.  Selleks, et antud probleemi täielikult lahendada, pakuti eelanalüüsis täiendava alternatiivina välja lahendus, tuvastada ettevõtja andmed, kelle ostuõigust soovitakse kontrollida, kliendikaardilt. Just selle vajaduse realiseerimise möödapääsmatus tõstis automaattanklates ostuõiguse kontrollimise arenduse maksumust märgatavalt. |

**Rahandusministeerium, 29.07.2021**

|  |  |  |
| --- | --- | --- |
| 1. | Kuivõrd õigustatud isikute registri loomise arenduskulud on suuremad kui SFist saadavad vahendid, st riik peab lisaks edaspidi leidma iga-aastasteks halduskuludeks raha, on vaja eelnõu rakendamiseks leida katteallikad ja sellega seonduv seletuskirjas kajastada. | Seletuskirja täiendatud. |
| 2. | Eelnõu § 1 punktis 1 soovitame kasutada sõna „ostmine“ asemel „soetamine“, mis viitab selgemalt ka muudele tehinguvormidele. | Mittearvestatud. Kehtivas seaduses ja ka eelnõus on kasutatud terminit „ostmine“. Terminit tuleb tõlgendada koos kehtiva seaduse **§-ga 12** „Eriotstarbelise diislikütuse müügi erisused“, mille lõike 1 kohaselt  **peetakse e**riotstarbelise diislikütuse müügiks käesoleva seaduse tähenduses nii tasu eest kui ka tasuta võõrandamist. |
| 3. | Eelnõu § 1 punktis 2 on sõna „põllumajanduses“ üleliigne, sest eelnõuga juba sisustatakse põllumajandustoodete tootmine. Seletuskirja kohaselt lisatakse punkti algusesse õigusselguse eesmärgil sõnad „ põllumajandustoodete toomise eesmärgil“. Kuivõrd mujal seaduses ja eelnõus kasutatakse jätkuvalt ainult „põllumajanduses kasutatav“, siis palume veenduda, et üksnes seaduse § 11 lõike 1 punkti 1 täiendamine õigusselguse tagab. | Mittearvestatud. Eelnõu § 1 punkti 2 on jäetud parema arusaadavuse eesmärgil sõna „põllumajanduses“. Eelnõu § 1 p 2 sätestab ammendavalt millistes masinates ja milliseks tegevuseks erimärgistatud kütust kasutada tohib, seetõttu on vajalik piiritleda ära, et sellise kütuse kasutamine on lubatud vaid põllumajanduses kasutavas masinas. Seaduses kasutatav lühend „põllumajanduses kasutatav“ on üksnes koondnimetus ega loo uut sisu. |
| 4. | Eelnõu § 1 punktis 5 sätestatakse, et ostuõiguse omamise kohustus ei laiene isikutele, kes ostavad eriotstarbelist diislikütust alkoholi-, tubaka-, kütuse- ja elektriaktsiisi seaduses (edaspidi *ATKEAS*) sätestatud alustel ja tingimustel.  Eelnõu koostaja on ilmselt pidanud silmas juhtumit kui eriotstarbelist diislikütust soetab kaevandusettevõtja. Kehtiva vedelkütuse erimärgistamise seaduse alusel lubatakse ajutiselt ajavahemikul 1. juuli 2020–30. aprill 2022. a põlevkivitööstuses põlevkivi kaevandamiseks ja transpordiks kaevanduste territooriumidel kasutada eriotstarbelist diislikütust. Eriotstarbelise diislikütuse ost ja müük ei ole reguleeritud ATKEAS-is. Arvestades, et eelnõuga kavandatud muudatused jõustuvad 2022. a 15. novembril, langeb ära vastava eriregulatsiooni sätestamise vajadus. | Mittearvestatud. Seletuskirja on täiendatud.  Eelnõu § 1 punkti 5 teises lauses ei ole silmas peetud kavandusettevõtjatele kohalduvat eriotstarbelise diislikütuse aktsiisisoodustust.  Seletuskirjas on selgitatud, et eelnõuga tehtavad muudatused ei mõjuta kehtiva seaduse §-is 82 sätestatud ajutist eriotstarbelise diislikütuse kasutamise võimalust kaevandamisluba omavale ettevõtjale. Eelnõu koostajad pidasid § 1 punktiga 5 silmas, et ostuõiguse kohustus ei laiene kutselise kalapüügi korral isikutele, kes ostavad eriotstarbelist diislikütust alkoholi-, tubaka-, kütuse- ja elektriaktsiisi seaduses sätestatud alustel ja tingimustel. Täiendavalt on seletuskirja lisatud viide alkoholi-, tubaka-, kütuse- ja elektriaktsiisi seaduse §-ile § **699**, mis reguleerib aktsiisvaba diislikütuse ostmist kutselisel kalapüügil**. Eelnõus käsitletud muudatused puudutavad** kutselisel kalapüügil **kasutatavat aktsiisisoodustusega (mitte aktsiisivabastusega) diislikütust.** |
| 5. | Eelnõu § 1 punkt 7. Tuleks vältida erinevat mõistekasutust ühe ja sama isiku kohta. Eelnõus on kütust ostev ettevõtja kord „isik“ ja kord „ostja“. Selguse huvides soovitame kasutada läbivalt üht mõistet. Mõiste „esindaja“ asemel soovitame kaaluda õigusselguse huvides „ostja füüsilisest isikust esindaja“. | Osaliselt arvestatud. Ehkki eelnõus on kasutatud nii „isiku“ kui ka „ostja“ terminit, on teatud juhtudel erinevate terminite kasutamine põhjendatud.  Asjaolu, et ostja esindajaks võib olla üksnes füüsiline isik, tuleneb ühelt poolt eelnõu § 36 ja teiselt sellest, juriidilise isiku seaduslik esindaja saab olla samuti vaid füüsiline isik, mistõttu ei ole pakutud täiendus vajalik. Küll aga on muudetud sõnastust ja asendatud selguse huvides „isiku“ „ostja või ostja esindajaga“ seal kus asjakohane. |
| 6. | Punktis sätestatakse eriotstarbelise diislikütuse müüja kohustus tuvastada ostja või ostja esindaja isikusamasus isikut tõendava dokumendi abil või muul usaldusväärsel viisil, sealhulgas e-identimise ja e-tehingute usaldusteenuste vahendeid kasutades. Õiguslikult on ebaselge, millist lahendust ning mille alusel pidada usaldusväärseks ja millist mitte. Samuti jääb ebaselgeks, kes lahenduse usaldusväärsust hindab. Loodav õigusselgusetus tekitab hulgaliselt probleeme, mille keskmeks on kütuse müügil isiku tuvastamise kohustuse nõuetekohane täitmine. | Arvestatud. |
| 7. | Lisatava § 12 lõike 2 kohaselt peab eriotstarbelise diislikütuse müüja veenduma, kas ostjal on ostuõigus põllumajandustoetuste ja põllumassiivide registri kohaselt. Soovitame sõna „veenduma“ asemel kasutada sõna „kontrollima“. | Arvestatud. |
| 8. | Samuti näeme vajadust reguleerida eriotstarbelise diislikütuse müüja kohustused juhul kui eriotstarbelist diislikütust kasutatakse kutselisel kalapüügil. | Eelnõu § 12 reguleerib nii põllumajanduseks kui kutseliseks kalapüügiks eriotstarbelise kütuse müügi tingimusi. Ka kutseliseks kalapüügiks kantakse ostuõigus põllumajandustoetuste ja põllumassiivide registrisse. |
| 9. | Lisatava § 12 lõike 3 kohaselt peab eriotstarbelise diislikütuse müüja märkima üles ostja soetatud eriotstarbelist diislikütuse kasutusotstarbe. Juhime tähelepanu, et see kohustus on vajalik üksnes erandjuhtudel, kui ostjal on õigus kasutada eriotstarbelist diislikütust nii põllumajanduses kui kalanduses. | Arvestatud. Lisatava §-i 12 lõikes 3 ning seletuskirjas tehtud vastav muudatus. |
| 10. | Tarbimisse lubatud kütuste müük on reguleeritud vedelkütuse seaduses. Maksu- ja Tolliametile luuakse kaalutlusõigus lubada eriotstarbelise diislikütuse võõrandamist juhul kui selle soetanud isikul langeb ära eriotstarbelise diislikütuse lubatud kasutusotstarve. Seonduvalt tuleks kaaluda vastavate erisuste tegemist vedelkütuse seaduses, mis välistaks sellisele müügile tavapäraste nõuete rakendamise (kütuse müüja tagatis jne). | Maaeluministeerium analüüsis esitatud ettepanekut ning ei pea vajalikuks vedelkütuse seaduses muudatuste tegemist. Maaeluministeerium lähtus sätte asukoha valikul esmalt senisest analoogiast - ATKEAS § 698, VKEMS § 12 lg 5. Lisaks on  tegemist erinormiga vedelkütuse seaduse suhtes ja võiks paikneda asjaomases eriseaduses üheskoos muude erimärgistatud diislikütuse müümist käsitlevate erisustega. Vajadusel võib sätet täiendada, lisades kütuse müügile vedelkütuse seadusest tulenevate normide kohaldumise välistuse.  Lisatava § 12 lõige 5 näeb ette, et kui PRIA on tunnistanud ostuõiguse kehtetuks või kui ostuõigust omaval isikul ei ole enam võimalik eriotstarbelist diislikütust ise kasutada, võib maksuhaldur lubada isiku taotluse alusel eriotstarbelise diislikütuse võõrandada teisele eriotstarbelise diislikütuse ostuõigust omavale isikule. |
| 11. | Eelnõu § 1 punktiga 8 täiendatakse § 13 lõikega 31 – lisatud on raskustes ettevõtjatele riigiabi andmise keeld. Sätte lõpus on tingimus „kui selline nõue tuleneb asjakohasest Euroopa Liidu õigusaktist“. Kuna see nõue võib tuleneda/mitte tuleneda just nendest määrustest, siis soovitame kasutada sõnastust „nõue tuleneb nimetatud määrustest.“; | Mitte arvestatud. Eelnõus kasutatav sõnastus võimaldab paindlikkust, mis võib olla vajalik, tulenevalt eelkõige muudatustest Euroopa Liidu riigiabi valdkonna määrustes, teatistes või suunistes. |
| 12. | Eelnõu § 1 punktiga 9 muudetakse § 13 lõiget 4. Säte reguleerib, millisel juhul nõuab riigiabi tagasi PRIA ning millisel juhul Maksu- ja Tolliamet. Kui pärast riigiabi andmist selgub, et põllumajanduses või kutselisel kalapüügil sisevetes kasutatava eriotstarbelise diislikütuse kasutaja ei vastanud eriotstarbelise diislikütuse ostmise ajal § 13 lõikes 3 või 31 sätestatud nõudele, nõuab PRIA riigiabi abi saajalt tagasi.  Seega nõuab PRIA riigiabi tagasi, kui põllumajanduses ja kutselisel kalapüügil sisevetes kasutatava eriotstarbelise diislikütuse kasutaja:  1)         on raskustes olev ettevõtja, kellele ei ole võimalik kohaldada ka komisjoni määrust (EL) nr 1408/2013 (lõige 31);  2)         ettevõtjal on eriotstarbelise diislikütuse ostmise ajal olla täitmata komisjoni määruse (EL) nr 651/2014 artikli 1 lõikes 4 või määruse (EL) nr 1388/2014 artikli 1 lõikes 3 nimetatud Euroopa Komisjoni korraldus ebaseaduslikuks ja siseturuga kokkusobimatuks tunnistatud riigiabi tagasimaksmise kohta (lõige 3).  Muul juhul, eelkõige aktsiisisoodustuse mittesihipärasel kasutamisel, nõuab ebaseadusliku või väärkasutatud riigiabi tagasi Maksu- ja Tolliamet. Tagasinõutav riigiabi peab tooma kaasa andmete muudatuse riigiabi registris. Selgusetuks jääb, mismoodi toimub vastav infovahetus Maksu- ja Tolliameti ja PRIA vahel, kes on riigiabi registrisse andmete sisestaja. Vastav praktika tuleb asutuste vahel enne muudatuste jõustumist kokku leppida. | Teadmiseks võetud. Eelnõus ning seletuskirjas muudatusi pole tehtud.Andmete kandmist riigiabi ja vähese tähtsusega abi registrisse reguleerib konkurentsiseaduse § 492 lõike 2 alusel vastu võetud Vabariigi Valitsuse 05.06.2012. a määrus nr 41 „Riigiabi ja vähese tähtsusega abi registri põhimäärus“. Nimetatud määrusest (eelkõige §-ist 15) ega ka riigiabi valdkonda reguleerivast EL eeskirjadest ei ole üheselt selge, kas abi tagasinõudmisel tuleb antud abi summat riigiabi registris muuta.  Riigiabi ja vähese tähtsusega abi registri põhimääruse § 15 sätestab:  ***§ 15.******Registrisse kantud andmete muutmine***   1. *Registrisse kantud, §-s 11 nimetatud andmete muutmise õigus on abi andjal.*   *(2) Kui abi andja tuvastab, et registrisse on kantud ebaõigeid andmeid või kui temale on nendest teatatud, algatab ta andmete muutmise, esitades elektroonilise andmete muutmise taotluse Rahandusministeeriumile aadressil riigiabi@fin.ee.*  Seega on tegemist rakendusliku küsimusega, mis vajab täiendavat konsulteerimist asjaomaste asutustega, sh Rahandusministeeriumi riigiabi ja riigihangete osakonnaga. |
| 13. | VKEMS § 13 lõike 5 kohaselt nõutakse riigiabi tagasi maaelu ja põllumajandusturu korraldamise seaduses või kalandusturu korraldamise seaduses sätestatud korras. Juhime tähelepanu, et vastavalt konkurentsiseaduse muutmise ja sellega seonduvalt teiste seaduste muutmise seaduse eelnõule (325 SE II, teine lugemine Riigikogus 12.05.2021) nimetatud seadustes toodud riigiabi tagasinõudmise regulatsioon muudetakse; | Arvestatud. Eelnõusse on lisatud viide konkurentsiseadusele. |
| 14. | Eelnõu § 1 punktiga 10 antakse eriotstarbelise diislikütuse ostuõigus ka isikule, kes teeb põllumajanduslikke teenustöid. Leiame, et põllumajanduslike teenustööde täpne majanduslik sisu tuleks eelnõus defineerida.  Punktiga 10 sätestatakse, et eriotstarbelise diislikütuse ostuõigust omav isik peab viivitamata teavitama PRIA-t oma tegevuses toimunud muudatusest või muust ilmnenud asjaolust, mis võib mõjutada isikule antud ostuõiguse kehtivust. Seaduse subjektile või jääda ebaselgeks, mis täpselt on need asjaolud, mis mõjutavad ostuõiguse kehtivust.  Lisatava § 32 alusel saab automaatselt ostuõiguse juriidiline isik või füüsilisest isikust ettevõtja, kellele on määratud pindalatoetus. Juhul kui sellisel isikul puudub eriotstarbelise diislikütuse soetamise vajadus või puuduvad vastavad masinad, kus eriotstarbelist diislikütust kasutada, pole eriotstarbelise diislikütuse automaatse ostuõiguse andmine põhjendatud. Näitena võib tuua juhtumid, kus põllumajandusmaa harimine ostetakse teenustööna sisse. | Põllumajanduslike teenustööde osas vastus p 14. juures.  Seaduse tasandil ei ole mõistlik anda väga üksikasjalikke regulatsioone, kuna kõikide eluliste asjaolude ammendavalt välja toomine on üsna keeruline. Eelkõige kuulub siia põllumajandusliku tegevusega või kutselise kalapüügi lõpetamine, riigiabi reeglitest tulevad välistused.  Lisatav § 32 näeb ette teatud tingimustel automaatselt ostuõiguse andmise.  Maaeluministeerium on koostöös PRIA-ga põhjalikult analüüsinud, kuidas määratleda põllumajandusega tegelevaid isikuid riiklikes registrites olevate andmete alusel. Eelnõus pakutud lahendust põhjendame järgmiselt.   * Arvestades sihtgrupi suurust on põllumajandusega tegeleva isiku määratlemine riiklike infosüsteemide andmete alusel ainuke mõistlikult toimiv lahendus. Tegemist on algoritmiliste otsustega, mis võimaldab märkimisväärset ressursikokkuhoidu. Sarnane lähenemine on kasutusel ka näiteks Lätis ning Leedus. * Pindalatoetusi makstakse üksnes põllumajandusega tegelevatele isikutele ning ei ole põhjust eeldada, et pindalatoetust ning ka ostuõigust saavad isikud kõnealust ostuõigust kuritarvitaksid. Ka kehtiva seaduse alusel on neil võimalik osta EDK-d ning EMTA riskianalüüsidest ei ole nähtunud, et tegemist oleks probleemiga. * Pindalatoetuste taotluste menetlemisel kontrollitakse, kas taotleja tegeleb põllumajandusliku tegevusega. Üksikasjalikud nõuded pindalatoetuse taotlemiseks ning nõuete kontrollimiseks on sätestatud konkreetset toetust reguleerivas määruses (viited seletuskirjas olemas), Euroopa Liidu ühise põllumajanduspoliitika rakendamise seaduses ning asjakohastes Euroopa Liidu õigusaktides. * Sõidukite ning masinate olemasolu ei ole võimalik kõikidel juhtudel automaatselt riiklikest infosüsteemidest kontrollida (näiteks ei ole liiklusseadusest tulenevalt kohust registreerida liikurmasinad, kui nendega ei liiguta avalikel teedel). Samuti jääb võimalus, et pindalatoetuse taotleja ei peaks masina soetamisel või rentimisel eraldi taotlust EDK ostuõiguse saamiseks esitama. * Teenustööde kasutamise osas märgime, et eelnõu kohaselt ei anta teenustööde osutajatele ostuõigus automaatselt, vaid ostuõigust tuleb taotleda. Põllumajanduslikud teenustööd hõlmavad taimekasvatuse abitegevusi (Põllumajandust abistavad tegevusalad ja saagikoristusjärgsed tegevused, EMTAK alajaotus 0161). * EDK sihipärase kontrollimise õigus on MTA-l, kes kuritarvituse ilmnemisel saab võtta kasutusele vajalikud meetmed ja algatada väärteomenetluse. |
| 15. | Lisatava § 34 alusel saab eriotstarbelise diislikütuse ostuõigust taotleda ka põllumajanduslike teenustööde osutamisega tegelev füüsilisest isikust ettevõtja või juriidiline isik kasutamiseks põllumajandust abistavas või saagikoristusjärgses tegevuses. Põllumajanduse abistamine või saagikoristusele järgnevad tegevused ei ole põllumajandustoodete tootmine, mis on eriotstarbelist diislikütuse tarbimise aluseks. | Maaeluministeerium ei nõustu seisukohaga, et põllumajandust abistavatel või saagikoristusele järgnevatel tegevusel ei ole eriotstarbelise diislikütuse tarbimine põhjendatud. Näiteks teraviljakoristus või kuivatamine või rohusööda niide on osa põllumajandustootmisest.  Terminoloogia tuleneb Eesti Majanduse Tegevusalade Klassifikaatorist (EMTAK), mis on rahvusvaheliselt ühtlustatud klassifikaatori NACE Eesti rahvuslik versioon.  Tulenevalt direktiivi 2003/96/EÜ artikli 8 lõike 2 punktist a on põllumajanduses kasutatavale diislikütusele lubatud kohaldada aktsiisisoodustust.  Pelgalt fakt, kas näiteks kombain on põllumajandustootja omandis, ei saa olla määrav, kas aktsiisisoodustusega diislikütuse kasutamine on lubatud. Ka seletuskirjas on selgitatud, et põllumajandusliku raamatupidamise andmebaasi ja põllumajanduse arvepidamise andmetel on lepinguliste tööde kasutamine põllumajandustootjate poolt aasta aastalt suurenemas.  Samuti tuleb arvestada põllumajandustootmise eripäradega. Teenustöid võidakse kasutada olukorras, kus muutuvad ilmastikuolud nõuavad saagi kiiret koristamist või kui olenevalt kasvatavast kultuurist puudub endal tööde tegemiseks sobivaim masin. |
| 16. | Lisatava § 35 lõike 3 alusel võib PRIA teatud juhtudel isikule antud ostuõiguse kehtetuks tunnistada. Leiame, et riikliku järelevalve takistamine on tahtliku sisuga tegevus, mis peaks automaatselt tooma kaasa ostuõiguse peatumise. | Mittearvestatud. Ostuõiguse kehtetuks tunnistamise otsuse teeb PRIA. Võib nõustuda, et riikliku järelevalve takistamine on reeglina tahtlik tegevus, kuid sellise teo raskusaste võib olla väga erinev – kas isik jätab ühekordselt reageerimata korrakaitseorgani teavitusele, ei täida kaasaaitamiskohustust või süstemaatiliselt ja aktiivselt takistab ametniku tegevust. Ostumenetluse kehtetuks tunnistamine on põllumajandustootjate jaoks küllaltki ränk tagajärg, mistõttu peaks sellise otsuse tegemisel lähtuma proportsionaaluse põhimõttelist, hinnates kõiki asjaolusid, sh süü suurust. |
| 17. | Lõikes 5 soovitame lisada sõna „eelnevalt“ enne sõna „omandatud“. | Arvestatud. |
| 18. | Lisatavas § 36 lõikes 4 sätestatakse, et esindusõiguse alusel ostetud eriotstarbelise diislikütuse kasutamist käsitatakse esindatavale antava riigiabina. Siinkohal vajaks selgitamist, miks käsitletakse riigiabina alles kütuse kasutamist, mitte aga selle ostmist, arvestades et õigustatud isik tuvastatakse ostmise hetkel. | Arvestatud. § 36 lõikes 4 on „kasutamine“ asendatud „ostmisega“. |
| 19. | Lisatavas § 37 lõikes 5 tuleks kasutada vedelkütuse seaduses mõisteid ja viidata kütuse müügi tegevusluba omavale isikule. | Arvestatud. |
| 20. | Lisaks märgime, et eelnõus tuleks kasutada läbivalt mõistet „eriotstarbeline diislikütus“. Mõiste „erimärgistatud vedelkütus“ on jäänuk ajast, kui Eestis erimärgistati ka kerget kütteõli. | Osaliselt arvestatud. Muudatus on tehtud § 35 lõike 1 punktis 4 ning lõike 3 punktis 4. Arvestades, et eelnõuga ei muudeta vedelkütuse erimärgistamise seaduse tervikteksti, ei ole läbivalt termini muutmine otstarbekas (sh seaduse pealkirjas). |
| 21. | Seaduse kehtiva § 11 lõike 3 kohaselt on kütuse kasutamine riigiabi määruse nr 651/201 tähenduses ning § 13 lõige 2 sätestab riigiabi suuruse arvutamise ja registrisse kandmise.  Eelnõu § 1 punkti 4 kohaselt võib teatud juhul võimaldada diislikütuse kasutamist vähese tähtsusega abina. Kuna tegemist on erineva abi liigiga, siis tuleks muuta ka § 13 pealkirja ja lõiget 2, täiendades neid sõnadega „vähese tähtsusega abi“ vastavas käändes. | Mittearvestatud. Üldjuhul on aktsiisisoodustuse näol tegemist riigiabiga määruse (EL) nr 651/2014 artikli 44 tähenduses. Üksnes erandina, mil isik ei vasta raskustes ettevõtja nõudele, on kohaldatav komisjoni vähese tähtsusega abi andmist reguleeriv määrus (EL) nr 1408/2013.  Põllumajandusliku vähese tähtsusega abi andmise, eelkõige piirmäärade järgimist puudutav kord on reguleeritud maaelu ja põllumajandusturu korraldamise seaduses. Nimetatud seaduse § 47 lõikest 2 tuleneb abi andjale kohustus määruse (EL) nr 1408/2013 alusel abi andes esitada põllumajandusliku vähese tähtsusega abi andmed konkurentsiseaduse alusel peetavale riigiabi ja vähese tähtsusega abi registrile. Seetõttu ei ole otseselt vajadust VKEMS-is nimetatud nõuet sätestada, eeskätt arvestades, et tegemist on erandliku olukorraga. |
| 22. | Seletuskirja sisukokkuvõtte esimeses lõigus on kirjas, et eelnõu eesmärk on vähendada põllumajandus- ja kalandussektoris kasutatava erimärgistatud diislikütuse väärkasutamist ja seeläbi suurendada aktsiisialalaekumist. Korrektne oleks kirjutada „aktsiisilaekumist“, sest grammatiliselt võib mõista, et eelnõu eesmärgiks on aktsiisilaekumise vähendamine. | Arvestatud. Tegemist oli ilmse eksimusega. |
| 23. | Seletuskirja sisukokkuvõtte tabeli 1 andmetest nähtub, et aastatel 2018–2020 langes põllumajanduslikul otstarbel eriotstarbelise diislikütuse soetajate arv ligi 25% võrra. Samal ajal on põllumajandussektori poolt summaarselt tarbitud eriotstarbelise diislikütuse kogus aasta-aastalt oluliselt suurenenud ja eriotstarbelise diislikütuse väärkasutamine vähenenud. Palume Maaeluministeeriumil seletuskirja täiendada selgitustega, mis põhjendaksid märkimisväärset eriotstarbelise diislikütuse ostjate arvu langust, ostetud koguste suurenemist ning väärkasutamise vähenemist. | Seletuskirja on täiendatud osas, millest võib tuleneda põllumajanduses kasutatava diislikütuse ostukoguse suurenemine. |
| 24. | Seletuskirjas on eelnõu § 1 punkti 4 selgituses kirjutatud, et „aktsiisisoodustus peab olema kooskõlas direktiiviga 2003/93“. Korrektne oleks viide direktiivile 2003/96/EÜ. | Arvestatud. |
| 25. | Seletuskirjas on segadus viitega eelnõu punktidele – lk 7 kohaselt eelnõu § 1 punktis 2 toodud muudatus on seotud eelnõu § 1 punktiga 5“ - peab olema punktiga „ 6“, lk 8 kohaselt „Eelnõu § 1 punktiga 6 muudetakse VKEMS § 12 teksti“ peab olema „Eelnõu § 1 punktiga 7. „  jne. | Arvestatud. |
| 26. | Kuna eelnõu näeb ette võimalust anda põllumajandusliku ja kalamajandusliku vähese tähtsusega abi, palume täiendada seletuskirja selgitusega vähese tähtsusega abi andmise üldpõhimõttetest, et potentsiaalsetele abi saajatele oleks selge, et erinevalt riigiabist kehtib vähese tähtsusega abi puhul ühe ettevõtja peale kolmeaastane piirmäär. Lisaks peaks selgitama, et põllumajandusliku ja kalamajandusliku vähese tähtsusega abi andmisel tuleb järgida maaelu ja põllumajandusturu korraldamise seaduse või kalandusturu korraldamise seaduse teatud sätteid. | Arvestatud. |
| 27. | Seletuskirja osas 7 on kirjas, et Maksu- ja Tolliametile võib kaasneda kulu kütuse käitlemise andmekogu (KKS) andmekoosseisu muutmisega seoses, kuna lisaks senistele ostja ja kütusekoguse andmetele tuleb esitada KKS-i ka ostja esindaja nimi ning isikukood. Juhime tähelepanu, et infotehnoloogiline arendus on sisult mahukam, sest KKS-is tuleks luua kütusemüüjale võimalus kontrollida müügikande esitamisel õigustatud isikute registrist andmeid kütuse ostjate kohta, samuti tuleks luua funktsionaalsus, et KKS-i sisestatud müügiandmed edastataks õigustatud isikute registrisse X-tee kaudu. Maksu- ja Tolliameti eelarves vastavaks arenduseks raha puudub, mistõttu PRIA peab raha taotlusel SFist vastava arenduskuluga arvestama. | Seletuskirja on täiendatud. |